Document ID: 32014R0217

Title and Content:
ΚΑΝΟΝΙΣΜΌΣ (ΕΕ) αριθ. 217/2014 ΤΗΣ ΕΠΙΤΡΟΠΉΣ της 7ης Μαρτίου 2014 για την τροποποίηση του κανονισμού (ΕΚ) αριθ. 2073/2005 όσον αφορά τη σαλμονέλα σε σφάγια χοίρων (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για την υγιεινή των τροφίμων (1), και ιδίως το άρθρο 4 παράγραφος 4, Εκτιμώντας τα ακόλουθα: (1) Ο κανονισμός (ΕΚ) αριθ. 2073/2005 της Επιτροπής (2) καθορίζει τα μικροβιολογικά κριτήρια για συγκεκριμένους μικροοργανισμούς και τους κανόνες εφαρμογής προς τους οποίους πρέπει να συμμορφώνονται οι υπεύθυνοι επιχειρήσεων τροφίμων όσον αφορά τις γενικές και ειδικές απαιτήσεις υγιεινής που αναφέρονται στο άρθρο 4 του κανονισμού (ΕΚ) αριθ. 852/2004, και ιδίως το κριτήριο υγιεινής κατά τη διάρκεια της διαδικασίας όσον αφορά τη σαλμονέλα σε σφάγια χοίρων, με σκοπό την καταπολέμηση της επιμόλυνσης κατά τη σφαγή. (2) Η Ευρωπαϊκή Αρχή για την Ασφάλεια των Τροφίμων (EFSA) εξέδωσε στις 3 Οκτωβρίου 2011 επιστημονική γνώμη για τους κινδύνους για τη δημόσια υγεία που πρέπει να καλύπτονται κατά τους ελέγχους των κρεάτων (χοίροι) (3), στην οποία η σαλμονέλα εντοπίζεται ως υψηλός κίνδυνος για τη δημόσια υγεία, που συνδέεται με την κατανάλωση χοιρινού κρέατος, και συνιστά την πρόληψη της επιμόλυνσης των σφάγιων χοίρων με σαλμονέλα. Μεταξύ άλλων, η EFSA συνιστά την ενίσχυση του κριτηρίου υγιεινής κατά τη διάρκεια της διαδικασίας όσον αφορά τη σαλμονέλα σε σφάγια χοίρων. (3) Με σκοπό τη μείωση του επιπολασμού της σαλμονέλας σε σφάγια χοίρων, ο υγειονομικός έλεγχος κατά τη σφαγή θα πρέπει να ενισχυθεί, σύμφωνα με τις διατάξεις του κανονισμού (ΕΕ) αριθ. 218/2014 της Επιτροπής, της 7ης Μαρτίου 2014, για την τροποποίηση παραρτημάτων των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 853/2004 και (ΕΚ) αριθ. 854/2004 και του κανονισμού (ΕΚ) αριθ. 2074/2005 της Επιτροπής (4), και αντίστοιχα θα πρέπει να μειωθεί ο αριθμός θετικών δειγμάτων. (4) Οι απαιτήσεις που προβλέπονται στον παρόντα κανονισμό περιλαμβάνουν την προσαρμογή των υφιστάμενων πρακτικών για τους υπευθύνους των επιχειρήσεων τροφίμων. Επομένως, είναι σκόπιμο να προβλεφθεί καθυστέρηση της εφαρμογής του παρόντος κανονισμού. (5) Επομένως, ο κανονισμός (ΕΚ) αριθ. 2073/2005 θα πρέπει να τροποποιηθεί αναλόγως. (6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων και ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σε αυτά, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο κεφάλαιο 2 του παραρτήματος I του κανονισμού (ΕΚ) αριθ. 2073/2005, η γραμμή 2.1.4 αντικαθίσταται από την ακόλουθη: «2.1.4 Σφάγια χοίρων Σαλμονέλα 50 (5) 3 (6) Απουσία στην επιφάνεια που υποβάλλεται σε έλεγχο ανά σφάγιο EN/ISO 6579 Σφάγια μετά τον καθαρισμό αλλά πριν από την ψύξη Βελτίωση της υγιεινής κατά τη σφαγή, επανεξέταση των ελέγχων της διαδικασίας και της καταγωγής των ζώων, καθώς και των μέτρων βιοασφάλειας στις εκμεταλλεύσεις καταγωγής» Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιουνίου 2014. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 7 Μαρτίου 2014.

Classification Labels:
1934
311

Label Descriptions:
{"1934": "Πολιτική για την υγεία", "311": "ΥΓΕΙΑ"}

EuroVoc IDs (Original): 1360
2479
5962
4416
2737
1268
5877

EuroVoc IDs (Expanded): 1360
2479
5962
4416
2737
1268
5877

Dataset Source: meu

Split: test